Az 1989-es forradalom után különféle politikai tisztségeket is vállalt Maros megyében: 1990–1992 között Marosvásárhely polgármestere, 1992–1996 között városi, 1996–2007 között megyei önkormányzati képviselő. Polgármesteri és tanácsosi szolgálata idején előmozdította a román kultúrát: a Városházát Brâncoveanu-stílusban átépíttette, a központban elhelyeztette a capitoliumi farkas és Emil Dandea szobrait. Emil Dandea korábbi román polgármester tisztelője volt, közreműködött egy Dandeáról szóló könyv szerkesztésében, megszervezte a Dandea-szobor avatási ünnepségét.